מרכוס סמארט

מרכוס אוזמונד סמארט (באנגלית: Marcus Osmond Smart; נולד ב-6 במרץ 1994) הוא כדורסלן אמריקאי, המשחק בקבוצת ממפיס גריזליס מליגת ה-NBA. סמארט נולד וגדל וטקסס, בנם הצעיר והרביעי של פרנק וקמילה. הוא הצטיין בכדורסל בתיכון ונבחר למשחק מקדונלד'ס אול אמריקן, המרכז את כוכבי התיכונים ברחבי ארצות הברית. בקיץ 2012 שיחק במסגרת נבחרת ארצות הברית עד גיל 18 שזכתה באליפות האמריקות שהתקיימה בברזיל. רשם באליפות ממוצע של 7.4 נקודות, 4 אסיסטים ו-3.6 חטיפות למשחק. סמארט בחר לשחק כדורסל באוניברסיטת המדינה של אוקלהומה (אוקלהומה סטייט). בשנתו הראשונה בקבוצה קלע בממוצע 15.4 נקודות למשחק והוסיף 5.8 ריבאונדים, 4.2 אסיסטים ו-3 חטיפות למשחק. בתום העונה נבחר לחמישיית העונה השנייה ב-NCAA, כמו כן נבחר לשחקן העונה בליגת הביג-12 ולשחקן השנה הראשונה המצטיין ב-NCAA על ידי איגוד עיתונאי הכדורסל בארצות הברית. על אף שנחשב כפוטנציאל להיבחר במקום גבוה בדראפט ה-NBA, החליט סמארט להישאר לשנה נוספת באוניברסיטה. בקיץ 2013 היה חבר סגל נבחרת ארצות הברית עד גיל 19 שזכתה באליפות העולם שנערכה בצ'כיה. הוא רשם באליפות 9.6 נקודות בממוצע למשחק. בעונתו השנייה באוקלהומה סטייט השיג 18.0 נקודות, 5.9 ריבאונדים, 4.8 אסיסטים ו-2.9 חטיפות בממוצע למשחק. על העונה העיבה תקרית בה התפרץ סמארט ליציע ודחף אוהד של אוניברסיטת טקסס טק שהקניט אותו. בעקבות התקרית הושעה סמארט משלושה משחקים. בתום העונה הודחה אוקלהומה סטייט בפעם השנייה ברציפות בסיבוב הראשון של טורניר אליפות המכללות בכדורסל. סמארט נבחר על ידי בוסטון סלטיקס בבחירה השישית של דראפט ה-NBA ‏2014. החל מפברואר 2015 תפס מקום של קבע בחמישייה הפותחת של הסלטיקס, ולאורך עונתו הראשונה השיג 7.8 נקודות, 3.1 אסיסטים, 3.3 ריבאונדים ו-1.5 חטיפות בממוצע למשחק. בפלייאוף הודחו הסלטיקס בסיבוב הראשון מול קליבלנד קאבלירס, סדרה בה רשם סמארט ממוצע של 9.8 נקודות ב-4 משחקים. בתום העונה נבחר לחמישיית הרוקיז השנייה של העונה. במהלך עונתו השנייה, ב-15 בינואר 2016, השיג את הטריפל דאבל הראשון בקריירה שלו, כאשר קלע 10 נקודות, אסף 11 ריבאונדים ומסר 11 אסיסטים במשחק מול פיניקס סאנס. בעונת 2016/2017 סייע לסלטיקס להעפיל לגמר האזור המזרחי בפלייאוף, לראשונה מזה 5 שנים. במשחק השלישי של סדרת גמר המזרח, מול קליבלנד קאבלירס, הצטיין סמארט עם 27 נקודות, 7 שלשות ו-7 אסיסטים, בניצחונה היחיד של בוסטון בסדרה. בעונה העוקבת העפילו הסלטיקס פעם נוספת לגמר המזרח, אולם שוב הפסידו מול הקאבלירס, הפעם בתוצאה 3–4. לקראת עונת 2018/2019 חתם סמארט על הארכת חוזה ל-4 עונות נוספות בבוסטון, בסך כ-52 מיליון דולר. באותה עונה פתח במרבית משחקי קבוצתו, ובסיומה נבחר לחמישיית ההגנה של העונה ב-NBA. במהלך עונת 2019/2020, ב-19 בינואר 2020, קבע שיאי קריירה חדשים של 37 נקודות ו-11 שלשות, בהפסד הסלטיקס מול פיניקס סאנס. ב-20 במרץ 2020 פורסם כי חלה בנגיף הקורונה, אולם כשבוע לאחר מכן הודיע כי החלים. במשחקי פלייאוף 2020 שימש כשחקן חמישייה בבוסטון, במקומו של גורדון הייוורד שנפצע, ותרם 14.5 נקודות, 5.2 ריבאונדים ו-4.6 אסיסטים בממוצע למשחק. על אף שהצטיין לאורך סדרת גמר המזרח, עם ממוצעים של 17.0 נקודות ו-5.3 אסיסטים למשחק, הודחה קבוצתו מול מיאמי היט בתוצאה 2–4. בעונת 2021/22 זכה בתואר שחקן ההגנה המצטיין של העונה בליגת ה-NBA. ביוני 2023 עבר לשחק בקבוצת ממפיס גריזליס מהעיר ממפיס בטנסי, כחלק מעסקה משולשת בין קבוצה זו, וושינגטון ויזרדס ובוסטון סלטיקס. מדיה וקבצים בנושא מרכוס סמארט בוויקישיתוף מרכוס סמארט, ברשת החברתית אקס (טוויטר) מרכוס סמארט, ברשת החברתית אינסטגרם פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר פיב"א פרופיל, באתר ליגת ה-NBA פרופיל, באתר ESPN מרכוס סמארט באתר אוניברסיטת המדינה של אוקלהומה תומר אטלס, סנט לואיס, ‏מיסטר סמארט גאי: העבריין שיהפוך בקרוב לכוכב ב-NBA, באתר ערוץ הספורט, 9 במרץ 2013 אלעד זאבי, הילד הרע של המכללות רוצה להיפרד בחיוך, באתר הארץ, 20 במרץ 2014 ציפי שמילוביץ, המהפך של מרקוס סמארט, באתר ynet, 21 באפריל 2022 מרכוס סמארט באתר האליפות סטטיסטיקות המשחק בין בוסטון לפיניקס, באתר basketball-reference.com,‏ 15 בינואר 2016 סטטיסטיקות המשחק השלישי בין בוסטון לקליבלנד, באתר basketball-reference.com,‏ 21 במאי 2017 סמארט מסכם על הארכת חוזה בבוסטון, באתר ESPN,‏ 19 ביולי 2018 סמארט נבחר לחמישיית ההגנה של העונה, באתר הסלטיקס, 22 במאי 2019 סיכום המשחק בין בוסטון לפיניקס, באתר ESPN,‏ 19 בינואר 2020 סמארט מודיע כי החלים ממחלת נגיף הקורונה, באתר USA Today,‏ 29 במרץ 2020 Tim Bontemps, Grizzlies acquiring Marcus Smart in 3-team deal involving Kristaps Porzingis, Tyus Jones, sources say, ESPN, June 22,2823 Bobby Manning, Marcus Smart Blindsided by Celtics Trade: “I was told we were good”, CLNS, July 2, 2023